Template:2010/TamarLetterA/he

ביקרתי אתמול בגן של בתי הקטנה, וישבתי מוקסמת למראה ארבעה ילדים שבנו יחד מגדל קוביות. פעם אחר פעם המגדל שלהם התמוטט, עד שלבסוף עברה שם ילדה ואמרה להם: "אתם צריכים לבנות בסיס רחב. בלי זה המגדל לא יעמוד." הארבעה התיישבו אפוא לבנות את המגדל מחדש. הפעם הציבו בסיס רחב ויציב, ועליו ערמו את הקוביות לגובה רב. הגן כולו נאסף להריע להם, וגם הגננת לא חסכה במחמאות. רק אני הבטתי מהצד בילדה ההיא, שנתנה את העצה, שבלעדיה לא היה מגדל. היא עמדה שם בעיניים נוצצות, ונראתה שמחה וגאה מאוד, כאילו בנתה את המגדל בעצמה.

באותו רגע חשתי גם אני שִׂמְחָה וגאווה גדולה. בתוך מערבולת החיים, בין סידורים, ילדים ועבודה, אני מוצאת זמן לשבת ולכתוב ערכים איכותיים בוויקיפדיה. כמו הילדה ההיא, גם אני בעצם "מאחורי הקלעים", אף אחד לא משלם לי, ואיש לא ממש זוכר להגיד תודה, אבל אני יודעת שהידע שחלקתי עם אחרים נמצא שם בחוץ, ומי יודע כמה אנשים קידם, כמה אופקים פתח, וכמה מגדלים בנה.

זהו סוד הקסם של ויקיפדיה, מאגר הידע העדכני ביותר בעולם, שנכתב כולו על־ידי אנשים למען אנשים. לא באנו להתעשר או לזכות בתשואות, רק להבטיח שלכל אדם בעולם תהיה גישה חופשית למידע וידע חשובים, שעליהם יבנה בסיס יציב ורחב למגדל הפרטי שלו.

כדי שהקסם הזה יימשך, ושוויקיפדיה תישאר חופשית בלי פרסומות או חסויות, אנו צריכים את תרומתכם הכספית – 20 דולר, 30 אירו, 100 שקלים, או כמה שתוכלו. כולנו אמנם מתנדבים, אך ויקיפדיה זקוקה גם לתשתיות אינטרנטיות ואנשי תפעול, וכל שקל יכול להיות קריטי. אנא זכרו זאת במבצע ההתרמה השנתי, וקחו גם אתם חלק בקסם הזה, הנקרא "ויקיפדיה".

בברכה,

תמר הירדני,

ירושלים, ישראל